Nuuskommentaar: Wat om in 2016 te verwagPresident Jacob Zuma. Foto: Ntswe Mokoena, departement van kommunikasie Dis nou komkommertyd en die nuus is aan die skraps kant, maar as mens na die beskikbare nuus se opskrifte wêreldwyd kyk, lyk dit asof 2016 in baie opsigte ŉ naatlose voortsetting van 2015, vir baie ŉ annus horribilis, sal wees. Plaaslik lyk dit nie of die droogte gou gebreek gaan word nie en die Franse president, François Hollande, waarsku in sy Nuwejaarsboodskap die terreurbedreiging is nog lank nie verby nie. Die ANC het (alweer) die geledere agter pres. Jacob Zuma gesluit, wat beteken die land sal tot minstens 2017 met Zuma as president opgeskeep wees, wat op sy beurt die vertroue in die ekonomie sal bly knou, soos ŉ dalende rand en stygende rentekoerse. Selfs al kry die ANC Zuma nou aan ŉ baie kort leiband beet en sy onvanpaste laggie oor ernstige sake gesmoor, sal die momentum onstuitbaar wees. Minstens een ekonoom verwag dat minstens een graderingsagentskap vanjaar rommelstatus aan die land sal toeken. Uit Zuma se Nuwejaarsboodskap kom ook gans te veel gemengde seine om optimisme te sien. Hy bly nog ekonomies suiwer wanneer hy, weliswaar op ŉ lomp manier, die staat se rol in die skep van ŉ klimaat gunstig vir ekonomiese groei en werkskepping stel, maar saboteer alles weer deur die inhoud, soos die verskerping van SEB. Lees ook Media24 se berig hieroor hier. Onder aan Maroela se berig het lesers skerp op die boodskap gereageer, veral oor Zuma se “storie” oor al die vooruitgang wat die land in 2015 sou beleef het. 2016 is immers verkiesingsjaar … Die feit dat die land vanjaar in die landswye munisipale verkiesings opruk stembus toe, is waarskynlik die vernaamste rede waarom die ANC Zuma nie met die Nene-debakel “herroep” het nie. Analiste is dit min of meer eens dat die ANC baie moeilik nié gaan agteruit boer nie. ŉ Onverkwiklike leierstryd en ŉ klomp dikbek Zuma-ondersteuners en -beskermlinge sou moeilik bestuurbaar wees. Een rede waarom die ANC waarskynlik heelwat setels gaan inboet (en dalk van die ander ook), is dat die EFF met die vorige munisipale verkiesing nie deelgeneem het nie, maar met die vorige algemene verkiesing as jong en onervare party reeds taamlik goed gevaar het. Op die oog af lyk dit asof die ANC genoeg steun gaan verloor en die EFF genoeg steun gaan kry sodat verskeie munisipaliteite, ook metropole, ŉ ooreenkoms met die EFF sal moet aangaan om ŉ munisipale regering te kan vorm. Vir die meeste partye, soos die ANC en die DA, is so iets ŉ klip in die maag. Ook die EFF lyk nie te entoesiasties om met die ANC en die DA koalisieregerings te vorm nie. En onregeerbare situasies is iets wat die land en sy munisipaliteite nie kan bekostig nie. Vra maar die ouditeur-generaal en Eskom wie se rekeninge nie aldag so lekker betaal word nie. Daar is nog geen teken dat plaasaanvalle met die nodige erns deur die regering bejeën gaan word nie. Dit lyk ook nie asof die aanslag teen Afrikaans verslap gaan word nie. Nog voor die uitrol van die Solidariteit Beweging se Plan B, was dit al duidelik dat dit reeds ŉ belangrike rol speel om moedeloosheid onder Afrikaners te verdryf. In plaas van die gevoel van afgekapte hande, word hande uit die moue gesteek op groot skaal en hulp op enige denkbare terrein word aangebied. Dit sal interessant wees om te sien of dit in 2016 momentum sal kry, gepaardgaande met nog ŉ tikkie meer histerie in die stemme van die Seunse Weenkoor. Die #ZumaMustFall-veldtog sal waarskynlik in 2016 voortgesit word. Aangesien dit tot dusver met die verskerpte veldtog teen korrupsie verweef is, skep dit vir die ANC ŉ dilemma. Dit is jammer dat dit vanuit die geledere van ŉ groep swart mense ŉ rasse-kleur aangeneem het. Deur die loop van 2015 het die stemme oor die hervatting van die Koue Oorlog en selfs die Derde Wêreldoorlog, stiller geword, maar die kwessies wat dit onderlê het, is steeds op groot skaal beduidend aanwesig en wag net vir ŉ vonkie in die kruitvat. Al word die IS in Irak militêr verslaan, lyk dit asof die IS nog lank grondgebied in Sirië sal beset. Maar selfs al word die IS daar ook verslaan, het Al Kaïda getoon hoeveel skade internasionaal aangerig kan word sonder dat eie grondgebied beset word. Dit lyk asof die wêreld nog lank met terreur te kampe sal hê wat deur radikale godsdiensopvattings gevoed word. Terwyl kerke in baie lande leeg loop, skiet die een moskee na die ander in daardie lande op. Binne die strukture van sommige van hierdie moskees is radikale Islam aan die roer om veral jong Moslems vir die saak van die IS te werf. Werkloosheid en die gevoel van uitsluiting maak van hierdie jong mense ideale vangste wat dan in ŉ euforiese waas daarvan om iewers behoort, “Jihadiste” word. Met hul terugkeer is hulle dikwels ideale vyfdekolonners. 2016 gaan bepaald nie maklik wees nie, maar as behoorlike historiese perspektief gehou word, sal dit waarskynlik vanuit ŉ globale perspektief ook nie slegter as in enige ander tyd van die geskiedenis gaan nie. Slegs deur ŉ gees van optimisme kan ons 2016 met die nodige vertroue aanpak om met ons Godgegewe talente tot ŉ beter wêreld by te dra – in belang van ons kinders. Die Bloeddiens het byvoorbeeld op Oujaarsdag ŉ beroep op skenkings gedoen omdat nog net twee dae se bloedvoorraad beskikbaar is. Elkeen kan verantwoordelik agter die stuurwiel plek inneem en so help bydra daartoe dat ŉ ander gesin nie nou in rou gedompel word nie. Help bou aan u gemeente sodat ŉ gespook om finansieel te oorleef, nie die belangrike werk van geestelike opbou, die versorging van minderbevoorregtes en sending agterweë laat bly nie. Help om van Plan B ŉ reuse sukses te maak. Dit beteken nie dat mense met hul koppe onder die sand moet leef om nie te weet van die slegte aspekte om ons nie. Dit moet ons inteendeel nie in moedeloosheid verswelg nie. ŉ Voorspoedige 2016 word u almal toegebid.